
2026. április 20.-ai kezdettel került megrendezésre a “Zöld ellátási lánc- Logisztika és értékteremtés kapcsolata (Green Supply Chain – The Relationship Between Logistics and Value Creation)” című BIP Erasmus program a szlovákiai Komáromban, amelyen volt szerencsém részt venni Sapientia EMTE hallgatójaként. Ez az egy hét alatt, amit itt töltöttünk hallgató társaimmal, nem csak sok elméleti tudásra tettünk szert, hanem valódi betekintést kaphattunk a fenntartható ipari és városi megoldások kulisszái mögé. 
Az első programpont hétfőn egy ünnepi megnyitó volt a SJE konferencia központ aulájában, ahol a rektor úr köszöntött bennünket, majd ezt követte “professor emeritus” címek átadása. Mindezek után dr. Kocsis Károly tartott előadást, és nyújtott betekintést Magyar Tudományos Akadémiát illetően. A délelőtt következő előadója Keszegh Béla volt, Komárom város polgármestere, aki a város fenntarthatósági intézkedéseiről ejtett pár szót, melyekről a későbbiekben részletesen is mesélt. Egy ebédszünetet követően, kezdetét vette a délutáni program, ahol a részt vevő egyetemek meséltek a saját intézményük fenntarthatóságra való intézkedéseiről, törekvéseikről. 
A keddi nap a marketing világába kaptunk betekintést. Majer András a “A marketing ereje” címmel tartott érdekes előadást nekünk, majd Múcska József a digitális marketing rejtelmeibe kalauzolt bennünket. A délelőtti program sorozat utolsó előadója Kozsár Miklós volt, aki elmesélte, hogyan is jutott ki cége Nagykaposról a nemzetközi piacra. Ezt követően pedig kérdéseket tehettünk fel nekik, amire nagyon szívesen válaszoltak mind a hárman. A délután a terepszemléé volt. Miután ellátogattunk a polgármesterhez, aki most részletesen és lelkesen bevezetett minket Komárom város fenntarthatósági stratégiájába, elmentünk a város hulladékválogató és komposztáló üzemeihez, ahol a saját szemünkkel láthattuk az újrahasznosítás logisztikai hátterét.
Szerdán az ESG- szempontrendszer (Environmental, Social and Governance) mélyebb elemzése került sorra. Az egyik témavezető elméleti tudása átadását követően, csapatokba szerveződtünk, így megismerkedve a helyi diákokkal, kiválasztottuk az a vállalkozást melynek a hét folyamán meg kell vizsgájuk és kidolgozzuk az ESG- modelljét. A délután folyamán az ógyallai Heineken tulajdonában lévő Aranyfácán sörgyárba látogattunk. Megismerkedhettünk a gyár történetével, gyártástechnológiával és mindemellett a nagyvállalati fenntarthatósági stratégiák működését is tanulmányozhattuk.
A csütörtöki napon a csoportmunkára került a hangsúly. Csapatunk a komáromi Baker pékség működését elemezte: megvizsgáltuk az alapanyagok útját, az energiahatékonyságot és azt is, hogy ez a helyi vállalkozás hogyan tud felelősséget vállalni a helyiekért. A munkában sokat segített, hogy helyiekkel dolgozhattunk együtt így saját élményeiket és tapasztalataikat is megismerhettük, ami segítette a vevői értékteremtés könnyed felmérést is. Az ebédszünet utáni program egy tanulmányi út volt, “Fenntartható társadalmi értékek Komárno város példáján” címmel, ahol a város fenntartható megoldásait térképezhettük fel, így már nem csak elméleti elképzelésünk volt róla, hanem a gyakorlatban is megfigyelhettük. 
A pénteki nap keretbe foglalta az egész hetet, ugyanis ezen a napon sor került a csapatok prezentációira. Érdekes volt látni, hogy a különböző csoportok milyen eltérő logikával közelítették meg ugyanazokat a problémákat, továbbá minden csoport nagyon izgalmas javaslatokat fogalmazott meg a feltérképezett vállalatok fenntarthatósági törekvéseit segítve. Ezt követve elvégeztük a hátralévő adminisztratív dolgokat, majd megörökítettük ezt a csodás közösséget és a hét emlékére készítettünk egy közös csoportképet. Mindezek után, jól belenyúlva a késő dáélutánba,  elindultunk haza, rengeteg emlékkel, tudással, kapcsolattal gazdagodva. 
Ez az öt nap lehetőséget adott számunkra. Lehetőséget, hogy nemzetközi kapcsolatokat építsünk, gyakorlati tudásra tegyünk szert, melyeket nagy eséllyel tudunk majd kamatoztatni a jövőbeli karrierünk során.
